Piimapulber

Piimapulber ehk kuivatatud piim on piimatoode, mis on saadud piima aurutamisel kuivamiseni.
Piima kuivatamise eesmärk on piima säilivusaja pikendamine ja massi vähendamine, et seda oleks mugavam transportida. Piimapulber säilib kauem kui tavaline piim ja seda ei ole vaja külmutada, sest kuivatatud piimal on väike niiskusesisaldus.
Piimapulbri ja kuivatatud piimatoodete hulka kuuluvad ka kuivatatud täispiim, kuivatatud rasvavaba piim, kuivatatud pett, kuivatatud vadakutooted ja kuivatatud piimatoodete segud.
Mitmed eksporditud piimatooted on kooskõlas standarditega, mis on välja toodud Codex Alimentariuses.
Piimapulbrit kasutatakse toiduks ja biotehnoloogias. 
1855. aastal patenteeris T.S. Grimwade esimesena piima kuivatamise protsessi kaubanduslikel eesmärkidel.

Tootmine

Esmalt pastöriseeritakse piima seni, kuni tahkete ainete osakaal on 50%. Seejärel eraldatakse pett ning kondenspiim pihustatakse kuuma kuivatuskambrisse, kus kuumus eemaldab piiskadest vee ja alles jääb pulber.
Šokolaaditööstuses eelistatakse kasutada trummelkuivatusmeetodit, sest see jätab pulbrile karamelli maitse. Piima pastöriseeritakse, kuni tahkeid aineid on piimas 40–45%. Järgnevalt juhitakse see väikestes kogustes trumlisse, mis on seest kuum. Trumli seintele tekib kuivanud kiht, mis kraabitakse pärast iga tiiru tegemist maha. Järgmises etapis toode jahutatakse ja jahvatatakse pulbriks.

Koostisosad

Piimapulber sisaldab kõiki 21 inimese organismile vajalikku aminohapet, proteiine, palju erinevaid vitamiine (A-vitamiin, C-vitamiin) ja mineraale (kaltsium).
Vastavalt USAID-i (US Agency for International Development) nõuetele peab päevane kogus rasvatut piima sisaldama 36% proteiini, 52% süsivesikuid (peamiselt laktoosi), 1,3% kaltsiumi, 1,8% kaaliumi. Täispiimapulber peab seevastu sisaldama 25–27% proteiini, 36–38% süsivesikuid, 26–40% rasva ja 5–7% mineraale. Piimapulbri valed hoiustamistingimused, näiteks suur suhteline niiskus ja kõrge temperatuur, võivad oluliselt halvendada piimapulbri toiteväärtust.
Kaubanduslikud piimapulbrid sisaldavad suuremas koguses oksüderoole (oksüdeerunud kolesterooli) kui värske piim. Oksüderoolid on kolesterooli derivaadid, mis on toodetud kas vabade radikaalide või ensüümidega.

Kasutusalad

Piimapulbrit kasutatakse laialdaselt vastsündinutele piimasegude tootmisel ja kondiitritoodetes. Kuivatatud piima lisatakse küpsetistele, millele joogipiima lisada ei saa. Tavalise piima toorainele lisamisel muutuks toode liiga vedelaks. Piimapulbrit kasutatakse ka erinevate maiustuste valmistamisel, näiteks šokolaadi- ja karamellikommides. Ühed kuulsamad piimapulbrist tehtud maiustused on India piimapallid, mis on tuntud ka kui Gulab jamun. Indias on populaarsed magusad delikatessid Chum chum`id.
Piimapulber leiab laialdaselt kasutust ka toiduabipakkides. See on vajalik siis, kui värsket piima pole võimalik hoiustada või transportida. Kuivatatud piima kasutatakse ka paljudes arengumaades, sest selle veo- ja hoiustamiskulud on madalad. Piimapulbrit peetakse kasulikuks tooteks rasketes tingimustes ellujääjatele ja matkajatele, sest seda on lihtne valmistada ja säilitada.
Kuna piimapulber sarnaneb väga kokaiiniga ja teiste narkootikumidega, kasutatakse seda vahel ka filmides.